Atický červenofigúrový chous, cca 475 pred Kr.
**Chous** (starogr. *Χους* – *chous* – od slovesa *cheo* „nalievať") je typ starogréckej keramickej nádoby.

Chous (mn. č. *choes*), keramický baňatý džbán s nížšie nasadeným plochým uchom a otvorom v tvare trojlístka, bol nádobou na víno. Znalcami je považovaná za špeciálnu formu oinochoé (napr. britský archeológ John Beazley ho uvádza ako oinochoé typ 3). Na rozdiel od štandardného oinochoé má cibuľovitejší tvar tela a otvor v tvare trojlístka o niečo väčší.

Vyrábať sa začal v druhej polovici 6. stor. pred Kr. ale obľúbený sa stal po polovici 5. stor. pred Kr. Zdobený bol hlavne červenofigúrovou technikou. Ich výška je približne 20 cm.

V starovekých Aténach sa v mesiaci Anthestérión slávil (11. až 13. dňa) k pocte boha Dionýza sviatok Anthestéria (bol rozšírený aj medzi Iónmi). Druhého dňa tohto sviatku, ktorý sa nazýval *Choes* („*Džbány na víno*"), sa hodne pilo z choes (konali sa aj súťaže v pití mladého vina na verejnosti i v súkromí, vzdávali tak hold jeho tvorcovi) a v sprievode sa viezol Dionýzos (asi jeho socha či herec v maske) na voze v tvare lode na kolesách. Na tejto slávnosti sa mohli zúčastniť aj trojročné deti. Z dôvodu vysokej dojčenskej úmrtnosti sa verilo, že deti po treťom roku už prekonali najväčšie nebezpečenstvo a privítali ich vo svete starších ľudí. Je tiež možné, že tieto deti (iba chlapci) tam dostali do daru menšie choes (našli sa v detských hroboch, sú menšie približne o polovicu).

Chous bol aj objemovou mierou (cca 3,28 litra). *6 kyathoi = kotylé, 12 kotylai = chous a 12 choes = metretes* (čo bol objem cca panathenajskej amfory)

* Atické choes zdobené scénami hrajúcich sa detí, 430 – 420 pred Kr.*Atické choes zdobené scénami hrajúcich sa detí, 430 – 420 pred Kr.*
* Atický chous, 5 stor. pred Kr.*Atický chous, 5 stor. pred Kr.*

Referencie a bibliografia
-------------------------

1. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 380.
2. 1 2  Classical Art Research Centre, *Oinochoe, olpe and chous*  Archivované 2017-04-23 na Wayback Machine
3. 1 2 3   Ritual, *Chous*
4. ↑  Pamela J. Russell. *Ceramics & Society*. Tampa : The Museum, 1994. ISBN 978-18-7829-308-4. S. 19.
5. ↑  Irma Wehgartner. *Attisch Weissgrundige Keramik*. Mainz am Rhein : Ph. von Zabern, 1983. ISBN 978-38-0530-565-5. S. 44.
6. ↑  Brian A. Sparkes, Lucy Talcott. *Black and Plain Pottery*. Michigan : American School of Classical Studies at Athens, 1970. S. 14.
7. ↑  August Mommsen: *Feste der Stadt Athen im Altertum: geordnet nach attischem Kalender.* Leipzig 1898, S. 396.
8. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 367.
9. ↑  Ludwig Deubner. *Attische Feste*. Berlin : Akademie-Verlag, 1956. S. 96-97.
10. ↑  Jette Christiansen. *Proceedings of the 3rd Symposium on Ancient Greek and Related Pottery*. Michigan : Nationalmuseet, 1988. ISBN 978-87-7452-911-8. S. 327.
11. ↑  Andrew J. Clark, Andrew Clark, Sir, Maya Elston, Mary Louise Hart. *Understanding Greek Vases*. Los Angeles : Getty Publications, 2002. ISBN 978-08-9236-599-9. S. 178.
12. ↑  Kenneth W. Harl, Professor Kenneth W Harl. *Coinage in the Roman Economy, 300 B.C. to A.D. 700*. Baltimore : JHU Press, 1996. ISBN 978-08-0185-291-6. S. 316.

Iné projekty
------------

Commons
* Spolupracuj na Commons Commons ponúka multimediálne súbory na tému **Chous**

Pozri aj
--------

* Typológia starogréckej keramiky